秦望山
作者：袁默
朝代：宋

paragraphs: 海上仙山與凡絕，迢迢弱水不可涉。
鷙膺蜂准豈不知，長生不死心未滅。
雄伯關中亦一時，並吞六國猶指揮。
白矜功德愚黔黎，驅山塞海疑有之。
吾聞盧生言，辟惡真人至。
又聞徐市言，蓬萊藥可致。
願捕巨魚連弩射，史遷記此不及彼，古老相傳恐真是。
岷峨一夜失崔嵬，峨耳山從蜀道來。
嗟乎六丁汝狂斐，區區爲役長城鬼。